पंजाब में सरकार बनने पर 300 यूनिट मुफ्त बिजली देंगे, बकाए बिजली बिलों को किया जाएगा माफ: अरविंद  केजरीवाल
दिल्ली के मुख्यमंत्री अरविंद केजरीवाल ने पंजाब में अगले साल होने वाले विधानसभा चुनाव के लिए तैयारी शुरु कर दी है। दिल्ली के सीएम अरविंद केजरीवाल ने मंगलवार को पंजाब कि जनता से वादा किया कि पंजाब में आम आदमी पार्टी (आप) की सरकार बनने पर प्रत्येक घर को 300 यूनिट तक मुफ्त बिजली हर महीने दी जाएगी।
नई दिल्ली: दिल्ली के मुख्यमंत्री अरविंद केजरीवाल ने पंजाब में अगले साल होने वाले विधानसभा चुनाव के लिए तैयारी शुरु कर दी है। केजरीवाल ने मंगलवार को पंजाब कि जनता से वादा किया कि पंजाब में आम आदमी पार्टी (आप) की सरकार बनने पर प्रत्येक घर को 300 यूनिट तक मुफ्त बिजली हर महीने दी जाएगी। उन्होंने कहा, अगर उनकी पार्टी  सत्ता में आती है तो पंजाब में सभी को 24 घंटे बिजली उपलब्ध कराई जाएगी और सभी बकाए बिजली बिलों को माफ करने का वादा किया। केजरीवाल ने मीडिया को संबोधित करते हुए ये घोषणाएं की।केजरीवाल ने कहा कि पंजाब, बिजली उत्पादक राज्य होने के बावजूद पूरे देश में लगभग सबसे महंगी बिजली पंजाब में मिलती है। उन्होंने कहा, हम दिल्ली में बिजली का उत्पादन नहीं करते हैं। हम इसे दूसरे राज्यों से खरीदते हैं और इसके बावजूद हमारे पास राष्ट्रीय राजधानी में लगभग सबसे सस्ती दरों पर बिजली है। अरविंद केजरीवाल ने कहा कि यदि उनकी आम आदमी पार्टी पंजाब विधानसभा चुनाव में जीतती है तो पहली ही कैबिनेट मीटिंग में बिजली की कीमतों में राहत देने का फैसला लिया जाएगा। आप की पंजाब इकाई के अध्यक्ष भगवंत मान, पार्टी के पंजाब मामलों के प्रभारी जरनैल सिंह, सह प्रभारी राघव चड्ढा, विधायक हरपाल सिंह चीमा आदि भी इस मौके पर उपस्थित थे। बता दें कि सीएम अरविंद केजरीवाल ने पंजाब की सभी सीटों पर अगले साल होने वाले चुनावों में उतरने का ऐलान किया है। वहीं कांग्रेस भी अकेले ही मैदान में उतर रही है और अकाली दल ने मायावती की पार्टी बीएसपी के साथ गठबंधन का ऐलान किया है।